**Ministru kabineta noteikumu projekta**

**„Grozījumi Ministru kabineta 2018. gada 9. janvāra noteikumos Nr. 27 "Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" pirmās un otrās projektu iesniegumu atlases kārtas īstenošanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekts „Grozījumi Ministru kabineta 2018. gada 9. janvāra noteikumos Nr. 27 "Darbības programmas "Izaugsme un nodarbinātība" 8.2.1. specifiskā atbalsta mērķa "Samazināt studiju programmu fragmentāciju un stiprināt resursu koplietošanu" pirmās un otrās projektu iesniegumu atlases kārtas īstenošanas noteikumi” (turpmāk – noteikumu projekts) sagatavots ar mērķi: 1) sniegt atbalstu vienotai programmas komunikācijai, centralizētai studējošo un izglītības iestāžu atlasei visām augstskolām, kas īstenosdarba vidē balstītu studiju programmu skolotāju sagatavošanai[[1]](#footnote-1) , 2) pilnveidot normatīvo regulējumu.  Risinājums: precizēt atbalstāmo darbību „pedagoģijas studiju programmu publicitāte”, noteikt Latvijas Universitātes 8.2.1. specifiskā atbalsta mērķa pirmās kārtas ietvaros īstenotajam projektam[[2]](#footnote-2) jaunu sadarbības partneri un piešķirt papildu finansējumu, lai nodrošinātu vienotu studiju programmas komunikāciju, centralizētu studējošo un izglītības iestāžu piesaisti un atlasi, kā arī precizēt izmaksu attiecināšanas nosacījumus.  Noteikumu projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 126.punkts un valdības rīcības plāna 126.1. pasākums, no kura izriet valdības apņemšanās īstenot pedagogu sagatavošanas izglītības programmu restartu, ceļot pedagoga profesijas prestižu, stiprinot skolotāju mentoru institūciju, turpinot īstenot pedagogu profesionālās attīstības stratēģiju un sniedzot atbalstu pedagogu sākotnējās izglītības attīstībai.  Informatīvais ziņojums „Darba vidē balstīta studiju programma skolotāju sagatavošanai: īstenošanas nodrošināšana un attīstība” (VSS-807)[[3]](#footnote-3).  Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 6. un 13.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **(I)** Informatīvajā ziņojumā “Priekšlikumi konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā”[[4]](#footnote-4) Izglītības un zinātnes ministrija (turpmāk – IZM) sniedza priekšlikumus jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā. Skolotāju izglītības restarts jaunā kvalitātē paredz izveidot jaunas studiju programmas skolotāju sagatavošanai visos augstākās izglītības līmeņos, tostarp izveidot jaunu studiju programmu pedagoga profesionālās kvalifikācijas ieguvei pēc studijām citā jomā – otrā līmeņa profesionālās augstākās izglītības studiju programmu “Skolotājs” (turpmāk – studiju programma). Pretendentiem ar bakalaura un arī maģistra grādu tā ir iespēja gada laikā iegūt pedagoģisko kompetenci darba vidē balstītās studijās augsti kvalificētu mācībspēku vadībā. Studiju programma piedāvā pamatotus risinājumus jaunajiem izaicinājumiem izglītības sistēmai, piemēram, skolotāju trūkums Latvijas izglītības iestādēs, skolotāju lomas maiņa kompetences pieejas kontekstā. Viena no studiju programmas stratēģiskajām prioritātēm ir skolotāja tēla veidošana.  Saskaņā ar informatīvo ziņojumu „Darba vidē balstīta studiju programma skolotāju sagatavošanai: īstenošanas nodrošināšana un attīstība”, risinot jautājumu par skolotāju trūkumu, jāpanāk arī, ka pedagoģiju dodas studēt labākie speciālisti ar bakalaura vai maģistra grādu. Uzņemšanai studiju programmā skolotāja kvalifikācijas iegūšanai ir nepieciešama atlase, kuras ietvaros izvērtē gan pretendentu akadēmiskās zināšanas studijām izvēlētajā kompetenču jomā, gan motivāciju un profesionālās īpašības. Nodibinājuma „Iespējamā misija” pieredze apliecina, ka ir nepieciešams mainīt jauno skolotāju sagatavošanas pieeju, tai skaitā veidot spēcīgu studējošo piesaistes komunikāciju un atlases sistēmu.  Vienlaikus darba vidē balstītās studiju programmas īstenošanai nepieciešams atlasīt arī izglītības iestādes un mentorus. Skolu un mentoru atlases lomu ir ļoti svarīgi uzņemties centralizēti vienai pusei, lai spētu nodrošināt jaunu skolotāju piedāvājuma un pieprasījuma pārredzamību un studējošo nosūtīšanu uz prakses vietām skolās pēc vienotiem kritērijiem.  Studiju programmu darbības programmas „Izaugsme un nodarbinātība” 8.2.1. specifiskā atbalsta mērķa „Samazināt studiju programmu fragmentāciju un stiprināt resursu koplietošanu” (turpmāk – 8.2.1.SAM) pirmās kārtas projektu ietvaros izstrādā Latvijas Universitāte (turpmāk – LU) un Daugavpils Universitāte (turpmāk – DU)[[5]](#footnote-5). Projektu ietvaros plānota arī studiju programmas licencēšana, aprobācija, t.sk. mērķstipendijas ierobežotam skaitam studiju programmā studējošajiem, studiju programmas akreditācija Eiropas augstākās izglītības kvalitātes nodrošināšanas reģistra (*European Quality Assurance Register for Higher Education* –EQAR) aģentūrā studiju virzienā „Izglītība, pedagoģija un sports” un studiju programmas publicitāte.  ES fondu 2014. – 2020.gada plānošanas perioda darbības programmā „Izaugsme un nodarbinātība” (turpmāk – DP) 8.2.1. SAM attiecībā uz pedagoģijas studiju programmām kā indikatīvās atbalstāmās darbības nosaka pedagoģijas studiju programmu izstrādi, aprobāciju, akreditāciju un publicitāti, savukārt kā iznākuma rādītājus nosaka jauno pedagoģijas studiju programmu (22 programmas) un kopīgo doktorantūras (1 programma) studiju programmu skaitu, kuru izstrādei un ieviešanai piešķirts Eiropas Sociālā fonda atbalsts. Vienota studiju programmas komunikācija, centralizēta studējošo un izglītības iestāžu piesaiste un atlase iekļaujas atbalstāmajā darbībā “jauno pedagoģijas studiju programmu publicitāte”. DP noteiktais iznākuma rādītājs: jauno pedagoģijas studiju programmu skaits, kuru izstrādei un ieviešanai piešķirts Eiropas Sociālā fonda atbalsts, ietver arī jauno darba vidē balstīto studiju programmu (7 apakšprogrammas).  Saskaņā ar informatīvo ziņojumu “Priekšlikumi konceptuāli jaunas kompetencēs balstītas izglītības prasībām atbilstošas skolotāju izglītības nodrošināšanai Latvijā” studiju programmu plānots koordinēti īstenot trīs augstskolās – LU, DU un Liepājas Universitātē (turpmāk – LiepU). Šobrīd projektos īstenojamo darbību ietvaros nav plānots atbalsts vienotai studiju programmas komunikācijai, centralizētai studējošo un izglītības iestāžu piesaistei un atlasei. Ņemot vērā, ka augstskolas 8.2.1.SAM pirmās kārtas projektu ietvaros izstrādā vairākas jaunas pedagoģijas studiju programmas un studiju programmu publicitātes izmaksām ir noteikts procentuālais ierobežojums 5% apmērā no projekta kopējām attiecināmajām izmaksām, studiju programmu publicitātes ietvaros augstskolas plāno kompleksus jauno pedagoģijas studiju programmu publicitātes pasākumus ierobežotā apmērā- piemēram, semināri jauno studiju programmu publicitātei, ar diskusiju un pieredzes apmaiņu saistīti pasākumi, informatīvie stendi un bukleti, informācija augstskolu mājas lapās, kopīga interneta platforma, ko veido Latvijas Universitāte: https://www.facebook.com/superskolotajiem.Pedagogu izglītības komunikācijas un publicitātes plānu ietvaros augstskolas plāno īstenot arī citus pasākumus: dalība izstādē „Skola 2019”, skolotāju konferences, Ēnu dienas, Karjeras dienas, tikšanas ar vidusskolēniem, Atvērto durvju dienas, pasākums „Studenta kurpēs”, darbs ar absolventu klubu u.c.  Saskaņā ar informatīvajā ziņojumā „Darba vidē balstīta studiju programma skolotāju sagatavošanai: īstenošanas nodrošināšana un attīstība” minēto, augstskolām nepieciešams veidot vienotu un spēcīgu programmas komunikāciju, centralizētu studējošo un izglītības iestāžu piesaisti un atlasi studiju programmas īstenošanai.  Ievērojot minēto, nepieciešams paplašināt sadarbības partneru loku, papildus piesaistot nevalstisko organizāciju, kas vismaz divus gadus īsteno pedagogu profesionālās kompetences pilnveides programmu ne mazāk kā 650 stundu apjomā, ievērojot MK 2018.gada 11.septembra noteikumu Nr. 569 „Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību” 7.punktā minēto un uzskatāma par labās prakses piemēru jaunu skolotāju piesaistīšanai darbam skolās. Svarīgi izvēlēties tādu sadarbības partneri, kuram jau ir pieredze jauno pedagogu atlasē un sagatavošanā darbam skolās darba vidē balstītās mācībās, pārņemot labo praksi arī augstskolās.  Praksē pārbaudīts, lai īstenotu vienotu studiju programmas komunikāciju, centralizētu studējošo un izglītības iestāžu piesaisti un atlasi (pēc nodibinājuma „Iespējamā misija” pieejas un aprēķiniem), pirmajā piesaistes un atlases gadā nepieciešams:   1. komunikācijas radošās stratēģijas izstrāde studējošo piesaistes kampaņai (47 141 EUR); 2. mediju kampaņa vairākos piesaistes viļņos (158 329 EUR); 3. indikatīvi 4 pilna laika piesaistes/atlases koordinatori (96 000 EUR); 4. indikatīvi 10 atlases speciālisti (17 500 EUR); 5. izglītības iestāžu un mentoru piesaistes un atlases vadītājs, indikatīvi vairākiem darbiniekiem veidojot ind. 1 pilnas slodzes darbu (24 000 EUR); 6. programmas piesaistes komunikācijas platformas un integrēta atbalsta vadītājs ind. 0,7 slodzē (14 357 EUR); 7. programmas analītiķis ind. 0,6 slodzē (8 820 EUR); 8. programmētājs ind. 0,7 slodzē (12 250 EUR); 9. LU projekta vadītāja administratīvais-finanšu asistents ind. 0,3 slodzē (3 354 EUR); 10. administratīvās (netiešās) izmaksas (23 817 EUR).   Līdz ar to kopsummā vienai uzņemšanai studiju programmā nepieciešams papildu finansējums 405 568 EUR apmērā.  Plānotais atalgojums speciālistiem ir norādīts, ieskaitot arī darba devēja VSAOI 24,09 % apmērā. Saskaņā ar Valsts ieņēmumu dienesta (turpmāk- VID) datiem projektā iesaistīt plānoto darbinieku atlīdzības stundas likme nepārsniegs vidējo darba tirgus līmeni. Piemēram, piesaistes-atlases koordinatoru, izglītības iestāžu un mentoru piesaistes un atlases speciālista bruto alga mēnesī plānota 1612 EUR par pilna laika slodzes darbu (160 stundas mēnesī) jeb 10,08 EUR stundā; programmas analītiķim 1692 EUR mēnesī jeb 10,58 EUR stundā; programmētājam 2015 EUR mēnesī jeb 12,59 EUR stundā; programmas piesaistes komunikācijas platformas un integrēta atbalsta vadītājam 2361 EUR mēnesī jeb 14,76 EUR stundā. VID datu bāze “[Informācija par darba vietām 2019.gada jūlijā atbilstoši profesiju klasifikatoram](https://www.vid.gov.lv/sites/default/files/kopsavilkums_par_profesijam_2019_gada_julijs_bez_retajam_profesijam.xlsx)“, dati uz 17.09.2019, (pieejams: <https://www.vid.gov.lv/lv/informacija-par-darba-vietam-2019gada-atbilstosi-profesiju-klasifikatoram>,) uzrāda, ka universitāšu un citu augstākās izglītības institūciju akadēmiskajam personālam vidējā stundas tarifa likme ir 16,22 EUR, kā arī šādas vidējās stundas tarifa likmes asistentam (izglītības jomā) 12,86 EUR, lektoram 16,38 EUR, docentam 18,16 EUR, profesoram 31,26 EUR, programmētājam 15,74 EUR, tirgvedības vadītājam 16,84 EUR, klientu apkalpošanas vadītājam 14,82 EUR.  Savukārt aprēķinātie reklāmas apjomi studiju programmas komunikācijai ir noteikti pēc nodibinājuma “Iespējamā misija” 12 gadu piesaistes datiem un pieredzes (ar mērķi piesaistīt divas līdz trīs reizes vairāk reflektantu nekā iepriekš), kā arī reklāmas nozares budžetu vidējiem rādītājiem. Īstenot centralizētu kampaņu ir daudz lētāk un efektīvāk, nekā katrai institūcijai individuāli.  Saskaņā ar informatīvajā ziņojumā „Darba vidē balstīta studiju programma skolotāju sagatavošanai: īstenošanas nodrošināšana un attīstība” minēto, IZM ierosina nepieciešamo finansējumu pirmajam atbalsta gadam nodrošināt no 8.2.1. SAM otrās kārtas ietvaros pieejamā finansējuma atlikuma (467 884 EUR). Ar šo finansējuma pārdali netiek apdraudēta 8.2.1.SAM otrās atlases kārtas projektu iesniedzēju tiesiskā paļāvība, ņemot vērā, ka visi iesniegtie projekti ir apstiprināti un tiek īstenoti- t.i., neviens no iesniegtajiem projektiem netika noraidīts un nevienam apstiprinātajam projektam netiek samazināts pieejamais finansējums vai mainīti īstenošanas nosacījumi.  Nepieciešamo finansējumu vienotai studiju programmas komunikācijai, centralizētai studējošo un izglītības iestāžu piesaistei un atlasei IZM ierosina piešķirt 8.2.1.SAM pirmās kārtas LU projektam „Latvijas Universitātes inovatīvas, pētniecībā balstītas studiju virziena “Izglītība, pedagoģija un sports” studiju programmas”, Nr. 8.2.1.0/18/I/004 (turpmāk – LU projekts), ņemot vērā, ka LU ir vadošais partneris studiju programmas izstrādē, un ir plānota vienota komunikācija un centralizēta studējošo un izglītības iestāžu piesaiste un atlase, vienlaikus samazinot administratīvo slogu pārējām iesaistītajām pusēm.  LU projektam tiek noteikts jauns sadarbības partneris, nosakot prasības sadarbības partnerim - nevalstiskā organizācija, kura ir reģistrēta izglītības iestāžu reģistrā un kurai ir vismaz divu gadu pieredze, īstenojot pedagogu profesionālās kompetences pilnveides programmu ne mazāk kā 650 stundu apjomā. Jaunajam sadarbības partnerim plānots uzticēt studiju programmas vienotu komunikāciju un centralizētu studējošo un izglītības iestāžu piesaisti un atlasi visām augstskolām, kas īstenos jauno programmu, plānojot arī attiecīgu finansējumu.  Tiesiskās paļāvības un tiesiskās noteiktības princips tiks ievērots, ņemot vērā, ka noteikumu projekts paredz plašākas iespējas studiju programmas publicitātes īstenošanai, ietverot arī vienotu programmas komunikāciju, centralizētu studējošo un izglītības iestāžu piesaisti un atlasi, kā arī papildu finansējuma piešķiršanu, kas vērtējamas kā labvēlīgas izmaiņas. Atbalstāmās darbības pēc būtības netiek mainītas, tiek paplašināts studiju programmas publicitātes tvērums, vienlaikus piešķirot LU projektam papildu finansējumu.  Studiju programmas vienota komunikācija un centralizēta studējošo un izglītības iestāžu piesaiste un atlase ietvers: radošās stratēģijas izstrādi piesaistes kampaņai, mediju kampaņu vairākos piesaistes viļņos, piesaistes-atlases koordinatoru darbu (viens vadītājs un trīs reģionālie koordinatori), atlases speciālistu darbu (no nevalstiskās organizācijas, LU, LiepU un DU), izglītības iestāžu un mentoru piesaistes un atlases vadītāja darbu, kā arī programmas piesaistes komunikācijas platformas un integrēta atbalsta vadītāja, programmas analītiķa un programmētāja darbu. Pakalpojumu izmaksas būs nepieciešamas radošās stratēģijas izstrādei un mediju kampaņai.  Pirmos 100 studējošos studiju programmā plānots uzņemt 2020./2021. akadēmiskajā gadā. Sagatavošanās darbus reflektantu piesaistei jaunajai studiju programmai un atlasei nepieciešams uzsākt pēc iespējas ātrāk, lai būtu iespējams piesaistīt vismaz 400 interesentu un nodrošināt veiksmīgu studējošo atlasi vairākās kārtās. Izmaksu attiecināmības periods jaunajam sadarbības partnerim plānots no grozījumu 8.2.1.SAM MK noteikumos spēkā stāšanās brīža. Pēc grozījumu 8.2.1.SAM MK noteikumos spēkā stāšanās tiks veikti arī grozījumi noslēgtajā vienošanās par LU projekta īstenošanu iespējami īsākā laikā.  Ar noteikumu projektu 8.2.1. SAM pirmās kārtas ietvaros **komercdarbības atbalsta sniegšana nav paredzēta**. Plānotais jaunais sadarbības partneris - nevalstiskā organizācija, LU projektā iesaistīsies ar saviem cilvēkresursiem kā projekta īstenošanas personāls, personālam sedzot faktiskās izmaksas, un tādējādi neradot nevalstiskajai organizācijai ekonomiskās priekšrocības. Līdz ar to neizpildās visas Komercdarbības atbalsta kontroles likuma 5.pantā minētās valsts atbalsta pazīmes un joprojām tiks īstenots **projekts, kas nav saistīts ar saimnieciskās darbības veikšanu vai nekvalificējas kā komercdarbības atbalsts.**  Saskaņā ar informatīvo ziņojumu „Darba vidē balstīta studiju programma skolotāju sagatavošanai: īstenošanas nodrošināšana un attīstība” IZM 8.2.1.SAM 1.kārtas augstskolu projektiem papildu finansējumu ierosina piešķirt secīgi – vispirms piešķirt nepieciešamo finansējumu 2019./2020. akadēmiskajā gadā, pēc tam 2020./ 2021. akadēmiskajā gadā un turpināt piešķirt finansējumu 2021./2022. ak. gadā, ievērojot, ka šobrīd vēl nav iespējams prognozēt katrā augstskolā – LU, DU un LiepU programmā nepieciešamo studējošo skaitu 2021./2022. un 2022./2023. ak. gadā, līdz ar to aprēķināt katram projektam papildus piešķiramo finansējumu.  Ievērojot iepriekš minēto noteikumu projekts paredz veikt grozījumus 8.2.1. SAM MK noteikumos tikai saistībā ar studiju programmas vienotu komunikāciju, studējošo un izglītības iestāžu piesaisti un atlasi pirmajā atbalsta gadā (2019./2020.akadēmiskajā gadā - t.i., līdz 2020.gada 30.jūnijam).  Nākamos grozījumus 8.2.1.SAM MK noteikumos nepieciešams veikt: 1) līdz 2020.gada 30.jūnijam par 2020./2021. akadēmiskajā gadā plānotajiem atbalsta pasākumiem (vienota programmas komunikācija, studējošo un izglītības iestāžu piesaiste un atlase, papildu atbalsta pasākumi programmā studējošajiem studiju laikā), ind. nepieciešamais finansējums 783 131 EUR; 2) līdz 2021. gada 30. jūnijam par 2021./2022. akadēmiskajā gadā plānotajiem atbalsta pasākumiem (vienota programmas komunikācija, studējošo un izglītības iestāžu piesaiste un atlase, papildu atbalsta pasākumi programmā studējošajiem studiju laikā un programmas absolventiem gadu pēc studiju pabeigšanas), ind. nepieciešamais finansējums 1 099 477 EUR. 2020./2021. un 2021./2022. akadēmiskajā gadā atbalsta pasākumus plānots nodrošināt no 8.2.1.SAM pieejamā neizlietotā finansējuma (62 316 EUR apmērā), 8.2.1. SAM rezerves finansējuma (672 534 EUR) un daļēji no 8.2.3. SAM “Nodrošināt labāku pārvaldību augstākās izglītības institūcijās” rezerves finansējuma (1 147 758 EUR apmērā).  Ierosinātie grozījumi 8.2.1.SAM MK noteikumos atbilst 8.2.1.SAM mērķim- samazināt studiju programmu fragmentāciju un stiprināt resursu koplietošanu, jo tiks veikta vienota studiju programmas komunikācija, centralizēta studējošo un izglītības iestāžu piesaiste un atlase visām augstskolām, kas īstenos šo programmu.  Noteikumu projektam būs pozitīva ietekme uz īstenošanā esošo LU projektu. Grozījumi LU projektā nav uzskatāmi par būtiskiem Regulas Nr.1303/2013 71.panta izpratnē.[[6]](#footnote-6)  **(II)** 8.2.1. SAM MK noteikumu 35.punkts nosaka, ka tiešās attiecināmās personāla atlīdzības izmaksas ir attiecināmas, ja finansējuma saņēmējs nodrošina, ka projekta vadības un īstenošanas personāls ir nodarbināts pilnu darba laiku vai nepilnu darba laiku, vai daļlaiku ne mazāk kā 30 procentu apmērā no normālā darba laika, attiecīgi veicot projekta vadības un īstenošanas personāla darba laika uzskaiti par veiktajām funkcijām un nostrādāto laiku. Finanšu ministrijas vadlīnijas Nr.2.1. “Vadlīnijas attiecināmo un neattiecināmo izmaksu noteikšanai 2014.-2020.gada plānošanas periodā” 38.punkts nosaka, ka darbinieka daļlaika izmaksas ir iekļaujamas projekta tiešajās attiecināmajās izmaksās, ja darbinieks noteiktā laika periodā (min. 1 mēnesis) vismaz 30% no normālā darba laika pilda ar ES fondu jautājumiem saistītus amata pienākumus. Šāds regulējums ierobežo finansējuma saņēmējus gadījumos, kad nepieciešams nodarbināt uz daļlaiku īstenošanas personālu - studiju kursu programmu speciālistus, iesaistot projektā uz laika posmu, kas ir mazāks par vienu mēnesi (piemēram, divas vai trīs nedēļas). Izstrādājot dažāda apjoma kursu programmas, ir nepieciešams dažāds laiks, jo apjoma ziņā kurss ir lielāks, jo mācībspēkam ir nepieciešams lielāks laiks, lai izstrādātu kursa programmu – proti, studiju kursu programmu speciālistus nepieciešams nodarbināt uz dažādu laika periodu atkarībā no tā, cik kredītpunktu apjomā studiju kursu programmu (aprakstu) jāizstrādā.  Ņemot vērā iepriekš minēto, kā arī lai nodrošinātu vienlīdzīgu pieeju ar 8.2.3.specifiskā atbalsta mērķa “Nodrošināt labāku pārvaldību augstākās izglītības institūcijās” nosacījumiem, kas pēc mērķa ir vienlīdzīgi, nepieciešams precizēt arī 8.2.1. SAM MK noteikumus, nosakot, ka projekta īstenošanas personāls var tikt nodarbināts arī uz daļlaiku mazāk nekā 30 procentu apmērā no normālā darba laika un ka šādā gadījumā atlīdzības izmaksas tiek veiktas saskaņā ar finansējuma saņēmēja un sadarbības partnera (ja attiecināms) atalgojuma nosacījumus regulējošā dokumentā (piemēram, darba samaksas noteikumos) noteikto stundas algas likmi, ņemot vērā projektā nostrādāto stundu skaitu, vienlaikus tiešajās attiecināmajās personāla atlīdzības izmaksās iekļaujot darbinieka darba algu un valsts sociālās apdrošināšanas obligātās iemaksas no apliekamajām attiecināmajām izmaksām, bet neiekļaujot normatīvajos aktos darba tiesību un atlīdzības jomā noteiktās piemaksas un sociālo garantiju izmaksas.  Attiecīgi stundas algas likmes aprēķināšanu nosaka gan Darba likuma 75.3 pants[[7]](#footnote-7), gan Valsts un pašvaldību institūciju amatpersonu un darbinieku atlīdzības likuma 14.pants[[8]](#footnote-8), proti, stundas algas likmi aprēķina, dalot attiecīgajai amatpersonai (darbiniekam) noteikto mēnešalgas apmēru ar attiecīgo darba stundu skaitu konkrētajā mēnesī, bet, ja amatpersonai (darbiniekam) ir noteikts summētais darba laiks, stundas algas likmi aprēķina, dalot attiecīgajai amatpersonai (darbiniekam) noteikto mēnešalgas apmēru ar attiecīgā kalendāra gada vidējo darba stundu skaitu mēnesī. Lai nodrošinātu minēto aprēķinu, darba devējam saskaņā ar normatīvajos aktos[[9]](#footnote-9) noteikto ir pienākums precīzi uzskaitīt katra darbinieka nostrādātās stundas un virsstundas, tajā skaitā nakts laikā, nedēļas atpūtas laikā un svētku dienā nostrādātās stundas.  Augstskolu likuma 4.pants nodrošina augstskolas autonomiju atlīdzības noteikšanā normatīvā regulējuma ietvaros. Izmantojot augstskolas tiesības patstāvīgi noteikt mēnešalgas likmes, ņem vērā, ka tās nav mazākas par Ministru kabineta noteiktajām likmēm. Tādējādi, augstskolai ir jāievēro 2016.gada 5.jūlija Ministru kabineta noteikumu Nr. 445 „Pedagogu darba samaksas noteikumi” 3.punkts, kas nosaka augstskolā pedagoga amata (profesijas) zemākās mēneša darba algas likmes. Ņemot vērā, ka finansējuma saņēmējam un sadarbības partnerim šāda nosacījumu maiņa ir vērtējamas kā labvēlīgas izmaiņas un neradīs nelabvēlīgas sekas, grozījumus 8.2.1.SAM MK noteikumu 35.punktā paredzēts piemērot ar atpakaļejošu spēku. Proti, tiek paredzēts, ka grozījumi šo noteikumu 35. punktā par tiešajām attiecināmajām personāla izmaksām piemērojami no 8.2.1.SAM MK noteikumu spēkā stāšanās brīža, t.i., no 2018.gada 19.janvāra.  Noteikumu projekts:   1. palielina 8.2.1.SAM pirmās kārtas pieejamo kopējo attiecināmo finansējumu par 405 568 EUR, tai skaitā Eiropas Sociālā fonda finansējumu 344 732 EUR un valsts budžeta līdzfinansējumu 60 836 EUR, kā arī par šādu finansējumu samazina 8.2.1.SAM otrās kārtas finansējumu; 2. palielina LU projektam pieejamo kopējo attiecināmo finansējumu par 405 568 EUR, tai skaitā Eiropas Sociālā fonda finansējumu 344 732 EUR un valsts budžeta līdzfinansējumu 60 836 EUR; 3. nosaka LU projektam jaunu sadarbības partneri - nevalstisko organizāciju, kura ir reģistrēta izglītības iestāžu reģistrā un kurai ir vismaz divu gadu pieredze, īstenojot pedagogu profesionālās kompetences pilnveides programmu ne mazāk kā 650 stundu apjomā; 4. precizē 8.2.1.SAM pirmās kārtas ietvaros atbalstāmo darbību „jauno pedagoģijas studiju programmu publicitāte”, nosakot, ka attiecībā uz otrā līmeņa profesionālo augstākās izglītības studiju programmu, studiju programmu publicitāte ietver arī vienotu programmas komunikāciju, centralizētu studējošo un izglītības iestāžu piesaisti un atlasi visām augstskolām, kas īstenos šo programmu; 5. precizē 8.2.1.SAM pirmās kārtas ietvaros attiecināmās izmaksas, paredzot pakalpojumu izmaksu attiecināmību arī studiju programmas vienotai komunikācijai; 6. svītro 5 % izmaksu apjoma ierobežojumu studiju programmas publicitātes izmaksām 8.2.1.SAM pirmās kārtas ietvaros; 7. nosaka, ka projekta īstenošanas personāls var tikt nodarbināts arī uz daļlaiku mazāk nekā 30 procentu apmērā no normālā darba laika. |
| 3. | Projekta izstrādē iesaistītās institūcijas | Noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē 8.2.1.SAM pirmās kārtas finansējuma saņēmēju – LU, LU sadarbības partneri - nevalstisko organizāciju, pārējos 8.2.1.SAM finansējuma saņēmējus (attiecībā uz izmaksu attiecināšanas nosacījumiem), sadarbības iestādi – Centrālo finanšu un līgumu aģentūru (turpmāk – CFLA) un atbildīgo iestādi – IZM. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz, ka atbalstāmās darbības “jauno pedagoģijas studiju programmu publicitāte” ietvaros tiks veikta arī vienota otrā līmeņa profesionālās augstākās izglītības studiju programmas komunikācija, centralizēta studējošo un izglītības iestāžu piesaiste un atlase. Šo darbību plānots deleģēt LU sadarbības partnerim – nevalstiskajai organizācijai. Darbības īstenošanai ar šo noteikumu projektu tiek piešķirts papildu finansējums pirmajam atbalsta gadam- t.i., līdz 2020.gada 30.jūnijam. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta konsultējoties ar nozares nevalstiskajām organizācijām un nozares pārstāvjiem, tai skaitā informatīvā ziņojuma „Darba vidē balstīta studiju programma skolotāju sagatavošanai: īstenošanas nodrošināšana un attīstība” saskaņošanas procesa ietvaros (VSS-807). |
| 2. | Sabiedrības līdzdalība projekta izstrādē | LU un nodibinājums „Iespējamā misija” sniedza priekšlikumus grozījumu veikšanai 8.2.1.SAM MK noteikumos.  Noteikumu projekts un tā sākotnējās ietekmes novērtējuma ziņojums (anotācija) publicēts IZM tīmekļvietnē [www.izm.gov.lv](http://www.izm.gov.lv) (https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3625-grozijumi-mk-2018-gada-9-janvara-noteikumos-nr-27), aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot viedokli elektroniski uz elektronisko pasta adresi: inese.kalva@izm.gov.lv. |
| 3. | Sabiedrības līdzdalības rezultāti | LU un nodibinājuma „Iespējamā misija” izteiktie priekšlikumi tika analizēti un ir iestrādāti noteikumu projektā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | IZM, CFLA, LU, LU sadarbības partneris. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektam nav ietekmes uz pārvaldes funkcijām un institucionālo struktūru.  Noteikumu projekta izpildes rezultātā nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nepieciešami grozījumi LU noslēgtajā vienošanās par projekta īstenošanu ar CFLA. |

Izglītības un zinātnes ministre I. Šuplinska

Vīza:

Valsts sekretāre L. Lejiņa

|  |  |
| --- | --- |
|  |  |

Kalva 67047941

[Inese.Kalva@izm.gov.lv](mailto:Inese.Kalva@izm.gov.lv)

1. Otrā līmeņa profesionālā augstākās izglītības studiju programma „Skolotājs”- studiju programma pedagoga profesionālās kvalifikācijas ieguvei pēc studijām citā jomā [↑](#footnote-ref-1)
2. Projekts „Latvijas Universitātes inovatīvas, pētniecībā balstītas studiju virziena “Izglītība, pedagoģija un sports” studiju programmas”, Nr. 8.2.1.0/18/I/004, kopējais finansējums 1 070 458 EUR, projekta īstenošanas termiņš 01.08.2018.–31.08.2022. [↑](#footnote-ref-2)
3. Izsludināts Valsts sekretāru sanāksmē 2019.gada 15.augustā. Pieejams: http://tap.mk.gov.lv/lv/mk/tap/?pid=40476411 [↑](#footnote-ref-3)
4. Izskatīts Ministru kabinetā 2018. gada 9. janvārī. Pieejams: <http://tap.mk.gov.lv/lv/mk/tap/?pid=40444622&mode=mk&date=2018-01-09> [↑](#footnote-ref-4)
5. Projekts „Daugavpils Universitātes studiju virziena “Izglītība, pedagoģija un sports” modernizācija Latvijas izglītības sistēmas ilgtspējīgai attīstībai”, Nr. 8.2.1.0/18/I/005, kopējais finansējums 613 721 EUR, projekta īstenošanas termiņš 10.10.2018. –30.09.2022. [↑](#footnote-ref-5)
6. Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 [↑](#footnote-ref-6)
7. Darba likuma 75.3 pants: Stundas algas likmi aprēķina, dalot darbiniekam noteikto mēneša darba algu ar darba stundu skaitu attiecīgajā kalendāra mēnesī. Ja darbiniekam noteikts summētais darba laiks, stundas algas likmi aprēķina, dalot darbiniekam noteikto mēneša darba algu ar attiecīgā kalendāra gada vidējo darba stundu skaitu mēnesī. [↑](#footnote-ref-7)
8. Valsts un pašvaldību institūciju amatpersonu un darbinieku atlīdzības likuma 14.panta 11.daļa: Šā panta ceturtajā, piektajā, sestajā, 7.1 un desmitajā daļā minēto stundas algas likmi aprēķina, dalot attiecīgajai amatpersonai (darbiniekam) noteikto mēnešalgas apmēru ar attiecīgo darba stundu skaitu konkrētajā mēnesī, bet, ja amatpersonai (darbiniekam) ir noteikts summētais darba laiks, stundas algas likmi aprēķina, dalot attiecīgajai amatpersonai (darbiniekam) noteikto mēnešalgas apmēru ar attiecīgā kalendāra gada vidējo darba stundu skaitu mēnesī. [↑](#footnote-ref-8)
9. Darba likuma 137.panta pirmā daļa. [↑](#footnote-ref-9)